SKRIFTLIG FORESPØRGSEL E-3828/02

af Freddy Blak (GUE/NGL) til Kommissionen

(9. januar 2003)

Om: Dansk Retursystem A/S som teknisk handelshindring

I Europa-Parlamentets og Rådets direktiv 94/62/EF(1) om emballage og emballageaffald hedder det i artikel 1 og 7, at handelshindringer og forvridning og begrænsning af konkurrencen i Fællesskabet skal undgås, og at systemerne skal udformes, således at adgang til markedet for importerede varer finder sted på ikke-diskriminerende betingelser.

Derfor er det påfaldende, at en sådan handelshindring og diskriminering af importerede varer får lov at finde sted i Danmark, hvor Dansk Retursystem A/S hæmmer den frie konkurrence.

Dette gøres blandt andet gennem krav om at importerede produkter tidligst må sættes på markedet 4 uger efter tilmeldingen hos Dansk Retursystem A/S (§9, stk. 3 i bekendtgørelse nr. 713 af 24. august 2004 om pant og indsamling m.v. af emballager til øl og visse læskedrikke).

Hvad mere er, pålægges importøren at oplyse det forventede salg i de første 2 måneder efter tilmeldingen eller ugentligt at meddele det faktiske salg (§11, stk. 2 i ovennævnte bekendtgørelse), hvilket er betænkeligt, da bestyrelsen for Dansk Retursystem har 10 medlemmer, hvoraf 2 er fra Carlsberg, og 2 fra Bryggerigruppen med en samlet markedsandel for øl på ca. 90 % (www.carlsberg.com og www.bryggerigruppen.dk). Derved har de to største virksomheder på ølmarkedet fri adgang til data om forventede importmængder.

Desuden skal de importerede produkter påføres forskellige pantmærker enkeltvist, hvilket sammen med administrative omkostninger i forbindelse med de mange formularer m.v. forøger importørens omkostninger væsentligt.

Ovenstående bestemmelser gør, at det er praktisk talt umuligt at importere udenlandske øl til det danske marked. Kommissionen bedes derfor gøre rede for, hvilket tiltag den har tænkt sig at benytte, for at komme denne handelshindring og diskriminering til livs?

(1) EFT L 365 af 31.12.1994, s. 10.

Svar afgivet på Kommissionens vegne af Margot Wallström

(21. februar 2003)

Europa-Parlamentets og Rådets direktiv 94/62/EF af 20. december 1994 om emballage og emballageaffald sigter først og fremmest mod to

ting: at beskytte miljøet og at beskytte det indre markeds rette funktion. Til den ende er målet for direktivets foranstaltninger i første række at forebygge frembringelsen af emballageaffald, mens andre vigtige mål er genbrug af emballage og genanvendelse og andre former for nyttiggørelse af emballageaffald, således at mængden af affald, der skal bortskaffes, mindskes.

I 2002 notificerede Danmark i henhold til Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(1) et udkast til bekendtgørelse om pant og indsamling mv. af emballager til øl og visse læskedrikke(2). Dette lovudkast blev gennemgået af Kommissionen i lyset af EF-traktatens bestemmelser og diverse følgelovgivning, bl.a. direktiv 94/62/EF. Efter at have gennemgået lovudkastet og oplysningerne fra de danske myndigheder kunne Kommissionen ikke konkludere, at der forelå en overtrædelse af EF-traktatens bestemmelser om varerenes frie bevægelighed og heller ikke af direktiv 94/62/EF. Når først ordningen er indført, mener Kommissionen dog at der bør føres tilsyn med, at den ikke skaber handelshindringer, der ikke står i rimeligt forhold til det efterstræbte mål, og at ordningens gennemførelse i praksis er i overensstemmelse med ovennævnte EF-lovgivning.

Ingen af de oplysninger, Kommissionen hidtil har haft adgang til, synes at vise, at EF-traktaten overtrædes som følge af den danske bekendtgørelse om pant og indsamling mv. af emballager til øl og visse læskedrikke. Kommissionen har gennemgået de nye oplysninger, det ærede medlem har fremsendt. De forhold, der beskrives med hensyn til tilmeldingsprocedurer og krav om afgivelse af salgsoplysninger og om mærkning, udgør ikke efter de foreliggende oplysninger i sig selv en overtrædelse af EF-traktatens bestemmelser om varernes frie bevægelighed eller af direktiv 94/62/EF. Kommissionen har brug for yderligere oplysninger for at kunne vurdere, om der i denne sag er tale om overtrædelse. Forelægges der oplysninger, som beviser, at der foreligger en overtrædelse af EF-retten, vil Kommissionen kunne indlede og efterforske sagen på eget initiativ og om nødvendigt åbne en overtrædelsesprocedure efter EF-traktatens artikel 226.

(1) EFT L 204 af 21.7.1998.

(2) Yderligere oplysninger om den danske notifikation kan fås på Kommissionens websted:http://europa.eu.int/comm/enterprise/tris/pisa/app/search/index.cfm?fuseaction=pisa_notif_overview&iYear=2002&inum=98&lang=EN&sNLang=EN.